Fortuna Hjørring trak det længste strå, da der fredag aften var nordjysk lokalopgør i Gjensidige Kvindeligaen. Hjemme på Nord Energi Arena i Hjørring vandt Fortuna med 4-0 i opgøret, som var en generalprøve på næste uges finale i pokalturneringen. Olivia Møller Holdt gav værterne en drømmestart, da hun sendte bolden i nettet allerede efter fem minutters spil. Bare syv minutter senere var hun på spil igen og øgede Fortunas føring til 2-0. Det lykkedes ikke kvinderne fra Thisted at holde hjemmeholdets offensiv fra fadet ret længe. Allerede efter 20 minutters spil øgede Florentina Olar til 3-0, og selvom kampen endnu var ung, så det efterhånden ud til blot at være et spørgsmål om, hvor stort Fortuna Hjørring ville vinde. Holder liv i mesterskabshåb Tilskuerne måtte vente til kampens 73. minut på den næste scoring. Joy Ogochuckwu kom på måltavlen med scoringen til slutresultatet 4-0. Fortuna holder med sejren liv i deres spinkle mesterskabshåb. Holdet fra Hjørring er nu tre point efter HB Køge, der dog har spillet en kamp færre. Fortuna Hjørring har tre kampe tilbage i ligaen i denne sæson, og har altså brug for, at rivalerne fra Køge smider point i nogle af deres resterende kampe, hvis der stadig skal være spænding om, hvem der løber med guldet, når Fortuna og HB Køge mødes i sidste spillerunde. FC Thy - Thisted Q ligger på fjerdepladsen i mesterskabsspillet. De har to point op til Brøndby IF på tredjepladsen. De to nordjyske kvindeligahold mødes igen næste fredag. Her står de over for hinanden i finalen i Gjensidige Kvindepokalen. Den kamp spilles også på græstæppet i Hjørring, og der er kampstart klokken 15.00.

Referat:
Fortuna Hjørring hentede fredag aften en overbevisende sejr i det nordjyske lokalopgør mod FC Thy - ThistedQ.